**FeladatEllátási Szerződés**

amely létrejött

egyrészről

***Eger Megyei Jogú Város Önkormányzata*** (székhelye: 3300 Eger, Dobó tér 2. adószáma: 15729325-2-10) továbbiakban**: *Önkormányzat*** – képviseletében Vágner Ákos polgármester,

másrészről

***Gyöngyös Körzete Kistérség Többcélú Társulása*** (székhely: 3200 Gyöngyös Fő tér 13. adószáma: 15382850-1-10) továbbiakban: ***Társulás*** – képviseletében Szókovács Péter elnök

között a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában ***és a 41. § (6) bekezdésében***, valamint a gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) 45-48. §-ai, 50. §-a, 94. §-a, 96-97. §-ai alapján, a gyermekek átmeneti gondozása törvényi kötelezettségének teljesítés érdekében az alábbi tartalommal.

**I.**

1. Az Eger Megyei Jogú Város Önkormányzata Közgyűlésének …/2024. (XII.19.) közgyűlési határozata, valamint a Társulási Tanács …/2024. (XII.04.) határozata alapján a szerződő felek a Gyvt. által meghatározott gyermekek átmeneti gondozásának biztosítása érdekében feladat-ellátási szerződést kötnek.

2. A felek vállalják az együttműködés zavartalan biztosítása érdekében, hogy szükség esetén egyeztetnek, ahol az Önkormányzatot a polgármester, operatív ügyekben Eger Megyei Jogú Város Polgármesteri Hivatal Kabinet Iroda vezetője, a Társulást az elnök, operatív ügyekben a Kistérségi Humán Szolgáltató Központ (továbbiakban: KHSZK) igazgatója képviseli.

**II.**

1. Az ellátási szerződés keretében a Társulás vállalja, hogy

1.1 a gyermekek átmeneti otthonában 1 fő számára elhelyezést nyújt a Gyvt-ben szabályozottak és a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendeletben foglaltak szerint Eger városban lakó- vagy tartózkodási hellyel rendelkező 0-18 év közötti életkorban lévő átmeneti gondozást igénylő gyermek számára, 0-3 év közötti gyermek esetén kizárólag szülővel együtt átmeneti gondozást igénylő gyermek számára;

1.2 a feladatellátás során betartja, illetve betartatja a Gyvt., valamint a végrehajtásra kiadott jogszabályokban rögzített rendelkezéseket és szakmai követelményeket;

1.3. a gyermekek átmeneti otthona működtetését saját fenntartású intézménye, a Kistérségi Humán Szolgáltató Központ (KHSZK) szervezeti keretén belül biztosítja, amelyet Önkormányzat jelen megállapodás aláírásával elfogad;

1.4. a vállalt feladatokra vonatkozó működési szabályzatokat az Önkormányzat rendelkezésére bocsátja.

2. Felek rögzítik, hogy a feladatellátásra igényelhető állami támogatást a Társulás jogosult igényelni és felhasználni.

3. A Társulás kijelenti, hogy ismeri, és eleget tesz a feladat-ellátással kapcsolatos nyilvántartási, adatkezelési és adatvédelmi kötelezettségének.

4. Felek rögzítik, hogy a szolgáltatói nyilvántartásba bejegyzett adatok szerint a szolgáltatás ellátási területe kiterjed Eger Megyei Jogú Város közigazgatási területére is.

**III.**

Az ellátási szerződés keretében az Önkormányzat vállalja, hogy:

1. A II. fejezet 1/1.1.- 1.2 pontjában foglalt feladatok ellátásával megbízza a Társulást.

2. A feladatok ellátásához segítséget nyújt, a tevékenységhez és a külön jogszabályokban meghatározott adatszolgáltatáshoz és statisztikai adatgyűjtéshez szükséges információkat biztosítja;

3. Az Önkormányzat fenntartásában működő, gyermekjóléti feladatokat ellátó Gyermekjóléti és Bölcsődei Igazgatóság (székhelye: 3300 Eger Arany J. út 20/A) a gondozás teljes időtartama alatt együttműködnek az átmeneti gondozást előidéző körülmények megszüntetésében;

4. A jelen megállapodásban rögzített feladatellátáshoz a Társulás számára havonta a Társulás által tárgyévre meghatározott összegű havi hozzájárulást fizet meg az ellátási szerződés alapján a tárgyhót követő hónap 5. napjáig. Felek rögzítik, hogy a hozzájárulás összege ÁFÁ-t nem tartalmaz, a tevékenység tárgyi adómentességére tekintettel.

A hozzájárulás havi összege számla ellenében a 2025. évre vonatkozóan 382.000.- Ft/hó/férőhely.

**IV.**

**A felek közötti kapcsolattartás**

1. A Társulás által fenntartott KHSZK a tevékenység során az ellátás igénybevételének szabályaihoz kapcsolódó tájékoztatási és értesítési kötelezettség teljesülése érdekében rendszeresen kapcsolatot tart az Önkormányzat fenntartásában működő Gyermekjóléti és Bölcsődei Igazgatósággal

2. A Társulás a jelen szerződésben vállalt feladat ellátásáról a tárgyévet követő március hó 30. napjáig írásos beszámolót készít az Önkormányzatnak, amely tartalmazza az Önkormányzat által fizetett ellenérték felhasználásáról készült beszámolót is.

3. A feladatellátásra vonatkozó hozzájárulás havi mértékét, a szolgáltatásért fizetendő térítési díj mértékét, a díj csökkentésének, illetve elengedésének eseteire és módjára vonatkozóan szabályokat az Önkormányzat egyidejű tájékoztatásával a Társulás állapítja meg.

4. A szolgáltatást igénybe vevők a jogszabályokban biztosított lehetőségeken túl panasszal fordulhatnak a Társulás vezetőjéhez. A szolgáltatás nyújtása során felmerülő panaszok kivizsgálását a Társulás, mint fenntartó végzi, a panasz kivizsgálásában tanácskozási joggal biztosítja az Önkormányzat képviselőjének részvételét.

**V.**

1. Szerződő felek a jelen szerződést 2025. január hó 1. napjától 2025. december hó 31. napjáig terjedő határozott időre kötik.

Felek rögzítik, hogy amennyiben a feladatellátásra irányadó finanszírozási, vagy egyéb működési feltételek a tárgyév folyamán változnak meg oly módon, hogy az a hozzájárulás módosítását teszi indokolttá, a Társulás erről – a hozzájárulás módosított összegének közlése mellett - 10 napos válaszadási határidő megjelölésével tájékoztatja az Önkormányzatot. Amennyiben a szabályosan kézbesített és igazolhatóan átvett tájékoztatásra a megjelölt határidőn belül válasz az Önkormányzattól nem érkezik, a kiközölt módosított hozzájárulást elfogadottnak kell tekinteni.

2. Jelen szerződés 2025. január hó 1. napjától hatályos, melyet felek közös megegyezéssel bármikor módosíthatnak.

3. Jelen szerződés a felek között az V.1. pontban rögzítettek szerinti határozott időre jön létre, melyet felek – írásbeli indokolással - 3 hónapos felmondási idővel, a naptári év végére kölcsönösen felmondhatják. A felmondás időtartama alatt feleknek e szerződésben vállalt kötelezettségeiknek maradéktalanul eleget kell tenniük.

4. A szerződést bármelyik fél azonnali hatállyal felmondhatja, ha a másik fél magatartása a feladat ellátását lehetetlenné teszi, és ennek megszüntetésére és következményeire a másik felet korábban írásban felhívta. Az azonnali hatályú felmondást megelőzően egyeztetést kell tartani, ennek eredménytelensége esetén kerülhet sor a szerződés felmondására, amelyet annak a másik fél által történő átvételének napjával kell felmondottnak tekinteni.

5**.** Az Önkormányzatszerződésszegése esetén az Önkormányzat biztosítja a jelen szerződésben meghatározott szolgáltatás, illetve ellátás folyamatosságát.

6. Felek a szerződést a helyben szokásos módon közzéteszik.

7. A szerződésszegésből eredő károkozás esetén a felek a Polgári Törvénykönyvről szóló törvény (továbbiakban: Ptk.) szerint járnak el.

8. Jelen szerződésben nem szabályozott egyéb kérdésekben a Ptk. és a Gyvt. szabályai irányadók.

9. Felek a szerződést a szükséges egyeztetések lefolytatása után, mint akaratukkal egyezőt jóváhagyólag aláírják. A szerződés 4 eredeti példányban készült, amelyből 2-2 példány illeti meg a szerződő feleket.

Eger, ………………………….. Gyöngyös, …………………………..

***……………………………***

**Eger Megyei Jogú Város**

**Önkormányzata**

képviseletében

**Vágner Ákos**

polgármester

***……………………………***

**Gyöngyös Körzetet Kistérség Többcélú**

**Társulása**

képviseletében

**Szókovács Péter**

elnök

Pénzügyi ellenjegyzés: