

**Előterjesztés**

a gyermekek átmeneti otthonát biztosító feladatellátási szerződés megkötéséről

**Tisztelt Közgyűlés!**

A gyermekek védelméről és a gyámügyi igazgatásról szóló 1997. évi XXXI. törvény (továbbiakban Gyvt.) 94. § (3) bekezdése, illetve a 94/A. §-a alapján az a települési önkormányzat, amelynek területén húszezernél több állandó lakos él, gyermekek átmeneti otthonát köteles működtetni, amelyet társulás útján is biztosíthat.

Eger Megyei Jogú Város Önkormányzata 2018. május 30. napján kötött ellátási szerződést Gyöngyös Körzete Kistérség Többcélú Társulásával (továbbiakban: Társulás) a Gyvt.-ben meghatározott gyermekek átmeneti gondozásának biztosítása érdekében. A Társulás a Gyvt. 45. § (1) bekezdése alapján a gyermekek átmeneti gondozása keretében – a gyermekek testi, értelmi, érzelmi és erkölcsi fejlődését elősegítő – életkorának, egészségi állapotának, és egyéb szükségleteinek megfelelő teljes körű ellátásról gondoskodik, melynek keretében lakhatást, napi ötszöri étkezést, ruházatot, mentálhigiénés és egészségügyi ellátást, gondozást és nevelést, valamint zsebpénzt biztosítanak. A szolgáltatás biztosítása a Társuláson keresztül, a Gyermekek Átmeneti Otthona intézményben *(3200 Gyöngyös, Menház u. 33.)* történik. 2024. évben november végével bezárólag igénybevétel, elhelyezés iránti igény nem merült fel.

A hivatkozott törvény kötelezettségnek való megfelelés és az esetlegesen felmerülő gyermekek átmeneti otthonában való elhelyezés biztosítása érdekében 2025. január 1-től ismételten gondoskodni szükséges az ellátási szerződés megkötéséről a 2025. évre vonatkozóan. Gyöngyös Körzete Kistérség Többcélú Társulási Tanács 2024. december 4-i ülésén döntött az ellátási szerződés megkötéséről (2, sz. melléklet).

A szerződés az üres férőhelyek terhére, legfeljebb 1 férőhelyre vonatkozóan köthető. A Társulási Tanács 2025. évre vonatkozóan a szerződött önkormányzatok részére az ellátási díj összegét egységesen 382.000 Ft/hó/férőhely, azaz háromszáznyolcvankétezer forint/hó/férőhely összegben állapította meg. A Társulás önköltségszámítását az 1. sz. melléklet tartalmazza. A gyermekek átmeneti otthona feladatellátásra szóló szerződés fedezetét az Önkormányzat a 2025. évi költségvetésében, 4.584.000.- Ft összegben biztosítja.

Az ellátás folytonossága érdekében javasolt a határozott idejű ellátási szerződés megkötése 2025. január 1 - 2025. december 31. napjáig.

Kérem a Tisztelt Közgyűlést a határozati javaslat elfogadására.

Eger, 2024. november 26.

**Gál Judit s.k.**

**alpolgármester**

**Határozati javaslat:**

Eger Megyei Jogú Város Önkormányzatának Közgyűlése a gyermekek védelméről és a gyámügyi igazgatásról szóló 1997. évi XXXI. törvényben meghatározott törvényi kötelezettségnek eleget téve, a gyermekek átmeneti otthonának biztosítása érdekében elrendeli az ellátási szerződés megkötését Gyöngyös Körzete Kistérségi Többcélú Társulással 2025. január 1 – 2025. december 31. közötti határozott időre bruttó 382.000.- Ft/hó/férőhely megfizetésével, egyben felhatalmazza a polgármestert az ellátási szerződés aláírására.

A gyermekek átmeneti otthona feladatellátására szóló szerződés fedezetét, bruttó 4.584.000.- Ft összeget az Önkormányzat a 2025. évi költségvetésében biztosítja.

Felelős: Vágner Ákos polgármester,

dr. Barta Viktor jegyző megbízásából

Rékasiné Varga Beáta, Gazdasági Iroda, csoportvezető

dr. Kormos Ádám Kabinet Iroda irodavezető

Határidő: 2024. december 31.